b'\n_START_ARTICLE_\nDro\xc5\xbe\xc4\x91e\n_START_PARAGRAPH_\nDro\xc5\xbe\xc4\x91e (usp. drozga, od prasl.\xc2\xa0?*drozga) je ostatak od iscije\xc4\x91enih \xc5\xa1ljiva, gro\xc5\xbe\xc4\x91a i drugog vo\xc4\x87a od kojeg se priprema rakija. Rije\xc4\x8di ista ili sli\xc4\x8dna zna\xc4\x8denja su drop, kom, komina, trop. Na donjosutlanskoj kajkavskoj ikavici dro\xc5\xbe\xc4\x91ejak je donji \xc4\x8dep na ba\xc4\x8dvi, a dro\xc5\xbe\xc4\x91enka je rakija od gro\xc5\xbe\xc4\x91a, dro\xc5\xbe\xc4\x91enka, tropica. Dro\xc5\xbe\xc4\x91anica je rakija od dro\xc5\xbe\xc4\x91a; vinjak, dro\xc5\xbe\xc4\x91enka; U Pravilniku o jakih alkoholnim pi\xc4\x87ima Republike Hrvatske vinjak i dro\xc5\xbe\xc4\x91enka su razli\xc4\x8diti pojmovi._NEWLINE_U vinarstvu je dro\xc5\xbe\xc4\x91e nuzgredni proizvod, kao trop, ko\xc5\xa1tice. U Hrvata u sitnoj proizvodnji ti nuzgredni proizvodi slu\xc5\xbee samo za proizvodnju rakije od tropa i dro\xc5\xbe\xc4\x91a, premda se u suvremenoj industrijskoj preradi mo\xc5\xbee masovno, racionalno i do najve\xc4\x87e mogu\xc4\x87e vrijednosti iskoristiti te ostatke i proizvesti tartarate - vinsku kiselinu, a ko\xc5\xa1tice za ulje. Nakon \xc5\xa1to mlado vino postigne odgovaraju\xc4\x87u boju, ovisno o vrsti vina, i odre\xc4\x91enu koli\xc4\x8dinu sladora, iz svake se cisterne u vinarijama odvaja mlado vino od koma te ga se transportira u posebni odjel vinarije - vinarnicu. Ondje se u posebnoj cisterni dovr\xc5\xa1ava vrenje, te se poslije vrijenja i \xc4\x8di\xc5\xa1\xc4\x87enja prirodnim putem obavlja pretok od dro\xc5\xbe\xc4\x91a. Zra\xc4\x8denjem, hla\xc4\x91enjem i dovr\xc5\xa1enjem vrenja mladog vina ostaje dro\xc5\xbe\xc4\x91e i vino pre\xc5\xa1e - pre\xc5\xa1avina. Dro\xc5\xbe\xc4\x91e koje preostane, centrifugira se ili tije\xc5\xa1ti te filtrira kroz filter-pre\xc5\xa1u. Nakon \xc5\xa1to se osu\xc5\xa1i, upotrebljava se za dalju preradu u tartrate. Centrifugirano odnosno odvojeno vino dro\xc5\xbe\xc4\x91a \xc4\x8duva se i njeguje u posebnim cisternama. Drugi proizvod je suho dro\xc5\xbe\xc4\x91e koje je izvor tartarata i od njega se radi vinska kiselina. Takav je proces kod crnog gro\xc5\xbe\xc4\x91a. Kod bijelog gro\xc5\xbe\xc4\x91a proces je sli\xc4\x8dan a dro\xc5\xbe\xc4\x91e dobijamo samo nakon pretoka mladog vina.'